[{"text_idx": "#000000", "text": "La strato de Tanja en Vasilij-insulo en Sankt-Peterburgo longas apenau\u0306 unu kaj duonan kilometrojn, sed c\u0302i tie oni povas trovi la tutan historion de Sovetio kaj la postsovetia Rusio. Tuta jarcento da ordinaraj homoj kun nekutimaj sortoj."}, {"text_idx": "#000001", "text": "Korina Klodt log\u0302is c\u0302i tie en la printempo 1938, kiam s\u0302i estis trijara. Meze de la nokto s\u0302i vekig\u0302is, kiam nekonataj viroj en malhelaj vestoj forportis s\u0302iajn gepatrojn. Ilin s\u0302i neniam plu vidis, kaj s\u0302i mem kreskis en la sovetia Fora Oriento."}, {"text_idx": "#000002", "text": "Natalja Soboleva estis dekunujara kiam la sieg\u0302o de Leningrado dum la dua mondmilito komencig\u0302is. S\u0302ia patro malsatmortis. S\u0302ia patrino preskau\u0306 blindig\u0302is pro la manko de nutraj\u0302oj, kaj s\u0302i mem vidis homojn kolapsi surstrate kaj neniam plu levig\u0302i. Sed s\u0302i pretervivis kaj post la milito partoprenis la konstruadon de la metroo en Leningrado."}, {"text_idx": "#000003", "text": "Tanja Savic\u0302eva ne pretervivis. S\u0302i estis najbaro kaj klaskamarado de Natalja, kaj notis en kajereto kiam c\u0302iuj s\u0302iaj familianoj pereis, unu post la alia. Nun trovig\u0302as memortabulo s\u0302ur la domo kie s\u0302i log\u0302is \u2013 la sama domo, kie s\u0302iaj gepatroj antau\u0306 la revolucio havis malgrandan bakejon."}, {"text_idx": "#000004", "text": "En la apartamento de Tanja nun log\u0302as Aleksandr Uralov. Li kreskis c\u0302i tie kaj memoras, kiel homoj dum la milito en Koreio interpus\u0302ig\u0302is c\u0302irkau\u0306 la grandaj tabuloj, sur kiuj la j\u0302urnaloj de la tago estis gluitaj. Tiam li estis proksimume dekjara. Poste li estis inter la unuaj en la strato de Tanja, kiuj sukcesis ac\u0302eti ekserlandan au\u0306ton."}, {"text_idx": "#000005", "text": "Lusine Arutjunova j\u0302us estis lernanto en la iama lernejo de Tanja \u2013 nun s\u0302i estas instruisto c\u0302i tie. Por s\u0302i la sovetia epoko estas nur kelkaj infanag\u0302aj memoroj. Sed ankau\u0306 post la falo de Sovetio s\u0302ia familio longe log\u0302is en la tute tro malgranda komuna apartamento kun du aliaj familioj, tuj apud la lernejo."}, {"text_idx": "#000006", "text": "Tiuj estas kelkaj el la personoj renkontataj en la rakonto, kiu etendig\u0302as ekde la mondmilito de 1917 kaj du revolucioj g\u0302is la unua de majo 2017. Vera historio pri la strato de Tanja."}, {"text_idx": "#000009", "text": "La strato de Tanja estas mia kvara libro, post Homoj de Putin (2014, premio Kanava \u2013 plej bona faklibro de la jaro en Finnlando), Krimeo estas nia (2015) kaj Idoj de la imperio (2016, nomumita al la Granda J\u0302urnalista Premio en Finnlando)."}, {"text_idx": "#000010", "text": "La libro aperis ankau\u0306 en la finna kaj en la sveda. C\u0302i-sube estas fotoj de kelkaj el la c\u0302efpersonoj kaj mallongaj sonregistraj\u0302oj kun ili."}, {"text_idx": "#000017", "text": "En c\u0302i tiu domo Tanja Savic\u0302eva verkis sian sieg\u0302an taglibron. \u201dNur Tanja restas\u201d."}, {"text_idx": "#000018", "text": "C\u0302u vi volas vidi pli da fotoj de la strato de Tanja? Rigardu jen."}, {"text_idx": "#000019", "text": "C\u0302u vi volas legi pli? Ac\u0302etu la libron."}]